google/wiki40b huggingface dataset:
Keiser Xiaozong av Song

Bakgrunn

Keiser Xiàozōng var en etterkommer i sjuende generasjon etter keiser Taizu av Song, dynastiets grunnlegger. 
Xiàozōng var den andre sønnen til Zhao Zicheng (død 1143), posthumt kjent som Prins Xi av Xiu'an. Zicheng var sønnen til Zhao Linghua, posthumt Hertug Qingguo, som igjen var sønnen til Zhao Shijiang, posthumt Marki Huayin, sønn av Zhao Congyu, posthumt Marki Xinxing, sønn av Zhao Weixian, posthumt Hertug Yingguo, sønn av Zhao Defang, posthumt Prins Kanghui av Qin, den andre overlevende sønnen til Song Taizu. 
Hans mor var prinsesse Xiu (død 1167) med etternavnet Zhang.

Keiser

Da keiser Gaozongs eneste sønn og arving døde, fikk administrasjonen i oppgave å lete etter alle etterkommere av keiserfamilien i hele Sør-Kina, siden alle Gaozongs nære slektninger var blitt tatt til fange av jursjenene da de inntok hovedstaden Kaifeng i 1127.
De fant da Shèn, og han ble gjort til arving og til keiser i 1162. 
Bueskyting og ridning ble gjort obligatorisk også for ikke-militære embedsmenn i 1162, inder keiser Xiaozongs styre.
Fred ble oppnådd etter at keiser Xiaozong fikk sluttet fredsavtalen i Longxing med Jindynastiet i år 1164. Dette ble en rett så kostbar fred, for Songdynastiet ble tvunget til å hvert år betale dyre tributter til Jindynastiet. 
Xiaozong abdiserte i 18. februar 1189 til fordel for sin førtito år gamle sønn keiser Guangzong.
Keiser Xiaozong ble gravlagt i Songliuling («Seks-Song-mausoleet») ved Shaoxing i det som i dag er provinsen Zhejiang.
Bognelv

Bognelv er ei bygd i Alta kommune i Finnmark. Den ligger innerst i Langfjorden, rundt to kilometer sør for Langfjordbotn. Bognelv er ei jordbruksbygd, med gårder på begge sider av Bognelva og rundt fem kilometer oppover Bognelvdalen. Europavei 6 går gjennom bygda ved munningen av Bognelva.
Ekman & Smith

Ekman & Smith var et kompaniskap mellom arkitektene Ove Ekman og Einar Smith, som var halvbrødre. Begge hadde etablert egen arkitektpraksis før samarbeidet — Ekman tidlig på 1870-tallet, mens den betydelig yngre Smith var relativt nyetablert da kompaniskapet tok til i 1889. Firmaet hadde stor produksjon på 1890-tallet, og Ekman var den som utførte flest tegninger. De to fikk oppført leiegårder, forretningsgårder, villaer, skoler, forlystelsessteder og fabrikkbygninger. Samarbeidet varte til rundt 1905, og rundt 1910 fikk de oppført Museumsveien 2 på Bygdøy. Fra 1912 samarbeidet de to og Carl Michalsen under firmanavnet Ekman, Smith & Michalsen.
Dorcus parallelus

Utseende

En middelsstor (15-26 millimeter), sylindrisk, svart bille. Antennene består av et langt, krumt, kølleformet skaft og en vifte av korte, spredte, bladformede ledd . Hannens kjever har en kraftig, stump, oppoverrettet tann. Begge kjønn har markerte lengdestriper på dekkvingene. Arten er svært lik den europeiske arten bøkehjort (Dorcus parallelepipedus).

Levevis

Larvene utvikler seg i morken ved av løvtrær, helst eik, lind eller lønn, også hikkori. De voksne billene er mest aktive i mai-juni.

Utbredelse

Dorcus parallelus er utbredt i det østlige Nord-Amerika vest til Texas og Nebraska, nord til Ontario .
Vikinglotto

Vikinglotto er et sjansespill som spilles i Norge, Danmark, Sverige, Island, Finland, Estland, Litauen, Slovenia og Latvia  hver onsdag. Det ble første gang spilt i 1993 og var verdens første flernasjonale spill med ukentlige trekninger. Spillet er et lotteri der deltagerne skal velge ut seks tall som de antar vil bli trukket ut som vinnertall av i alt 48 tall. I tillegg til de seks vinnertallene trekkes to «tilleggstall» og et «lykketall». Spillet har samme navn i alle landa, bortsett fra i Danmark, der det heter Onsdags Lotto, og på Island, der det heter Vikingalottó. Trekningen forgår på onsdagskveldene.
Fra 30. oktober 1997 økte rekkeprisen i Viking Lotto fra to til tre kroner, og i 2004 økte rekkeprisen til fire kroner. Fra spilleomgang 12/2000 fikk Viking Lotto-klubben et nytt medlem, da også Estland kom med. I forbindelse med rekkeprisøkningen i 2004 innførte Norsk Tipping tilleggsdimensjonen Lykketall, som vil kunne skape enda høyere førstepremier i spillet. Premierekorden for Viking Lotto er over 341 millioner fra trekningen den 15. november 2017 til en kvinne fra Oslo.
Den teoretiske sjansen for å vinne er 1:50, mens vinnersannsynligheten for førstepremien er 1:12 271 512. Hvis ingen har seks rette, overføres førstepremiepotten til neste ukes førstepremiepott; dette kalles Jackpot.
Italiensk mesterskap i friidrett innendørs 2017

Italiensk mesterskap i friidrett innendørs 2017 (Campionati italiani assoluti di atletica leggera indoor) ble arrangert i Palaindoor di Ancona i Ancona i Italia, fra 18. til 19. februar 2017. Arrangør var Federazione Italiana di Atletica Leggera (FIDAL).
Norway Chess 2016

Norway Chess 2016 var den fjerde utgaven av sjakkturneringen Norway Chess, og ble arrangert i Stavanger fra 18. til 30. april 2016.
12 dager før turneringsstart trakk vinneren av de to første utgavene, Sergej Karjakin, seg fra turneringen. Ifølge det russiske sjakkforbundet skulle Karjakin forberede seg til VM-møtet mot Magnus Carlsen i november.
Mikael VI

Karriere

Mikael Bringas var en, sannsynligvis ikke nær, slektning av den mer handlekraftige og innflytelsesrike Josef Bringas som hadde vært førsteminister under keiser Romanos II. Mikael var en eldre aristokrat og medlem av hoffbyråkratiet med rang av "stratiotikos". Han ble utpekt av keiserinne Theodora til å etterfølge henne kort tid før hun døde. Historikeren John Julius Norwich anfører at i hvert fall hadde «de som sto nærmest henne insistert[e] på at de tydelig hadde sett at hun godkjente valget med et nikk» noen få timer før hun døde. Mikael ble utnevnt til keiser den 31. august 1056. Bak utnevnelsen sto blant andre Leo Paraspondylos, Theodoras fremste rådgiver.
Mikael VI klarte å overleve et konspirasjonsforsøk mot seg organisert av Theodosius Monomachos, en nevø av den tidligere keiser Konstantin IX, men han ble møtt med sterk misnøye hos det militære aristokratiet fordi han stadig rakket ned på enkelte militære ledere og ga store fordeler til sin administrasjon. Den mest alvorlige feilen han gjorde var å ignorere rettighetene til opprørsgeneralen Nikephoros Bryennios som hadde gjort opprør mot keiserinne Theodora. Mikael ga ham sin rang tilbake, men ikke sine eiendommer og dette svekket hans posisjon i forhold til de militære. Bryennios ble etter hvert sentral i en opposisjon mot Mikael VI for å bli kvitt «"denne lange rekken av udugelige keisere, utgamle keiserinner og de kjønnsløse evnukkene som styrte dem"». De militære samlet seg om general Isak Komnenos og utropte han til keiser den 8. juni 1057. Selv om Mikael var avsatt forsøkte administrasjonen hans å samle sine styrker mot opprørerne for å beholde sin posisjon. Den 26. august 1057 møttes styrkene i slaget ved Petroe hvor Isak Komnenos seiret. Mikael VI forsøkte å forhandle med de framrykkende opprørerne via ministeren Mikael Psellus, blant annet tilbød han å adoptere Isak som sin sønn og gi ham tittelen caesar, men forslaget ble offentlig avvist. Privat var Isak mer åpen for forhandlinger, og ble også lovet utnevning som medkeiser, men under forhandlingene kom det til oppstand i Konstantinopel som støttet Isak. Patriarken Mikael Kerularius gikk nå ut og ba Mikael VI om å abdisere til fordel for Isak. Keiseren fulgte patriarkens råd og abdiserte den 31. august 1057. Isak holdt triumfinntok i Konstantinopel 1. september og ble hyllet av folket. Mikael avla først munkeløftet, senere trakk han seg tilbake til sitt private hjem og døde der i 1059.
Morgan Center (Ohio)

Historie

Navnet ble historisk også gjengitt som Morgan Centre. Et postkontor  kalt Morgan Centre ble etablert i 1890, navnet ble endret til Morgan Center i 1893, og postkontoret ble stengt i 1901.
Nicolay (tidsskrift)

Nicolay er et arkeologisk tidsskrift som utgis av arkeologistudentene ved Institutt for arkeologi, konservering og historie, Historisk Filosofisk fakultet ved Universitetet i Oslo. Tidsskriftet, som er oppkalt etter arkeologen Nicolay Nicolaysen, 
har eksistert siden 1967. Det er hovedsakelig et studentmagasin med populærvitenskapelig profil, hvor studenter får muligheten til å utgi kortere artikler. Det kommer vanligvis ut med tre nummer i året.
Trond Myhre (dirigent)

Trond Myhre (født 1968) er en norsk dirigent og klarinettist.
Myhre har fem års utdannelse fra Østlandets musikkonservatorium med klarinett som hovedinstrument, og har siden 1996 vært fast ansatt klarinettist i Forsvarets Stabsmusikkorps.
Myhre har flere ganger siden 2007 dirigert «stabsmusikken». Siden 2003 har han vært Lillestrøm Musikkorps' faste dirigent og har med dem tatt syv NM-titler.
I 2012 ble Myhre tildelt prisen Årets dirigent av NMF Viken
Vilhelm av Sabina

Vilhelm av Sabina (født 1184 i Piemonte i Italia, død 31. mars 1251 i Lyon), også kjent som Vilhelm av Modena, Guglielmo de Savoy og Guglielmo de Chartreaux) var en av Den katolske kirkes kardinaler (kardinalbiskop) . Han er kjent i Norge for at han holdt et kirkemøte i Bergen.

Liv og virke

Vilhelm ble biskop i  Modena i 1222.

Pavelig legat

I 1224 ble han pavelig legat i Baltikum og det sørlige Østersjø-området og bygde der opp den kirkelige organisasjonen.
Vilhelm av Sabina ankom som legat til Livland i andre halvdel av år 1225 og forsøkte å regulere forholdene mellom biskopene og sverdridderordenen og skape fred mellom tyskere og dansker. I 1226 for han til Gotland og preket korstog mot det fortsatt hedenske Ösel. i 1228 kunne han så grunnlegge Ösel-Wiek bispedømme.
Navnet hans opptrer i svenske journaler for første gang  i 1226, i forbindelse med bekreftelsen av reglene for bispevisitaser på Gotland i Linköpings stift.
Han vendte i 1234 tilbake til Livland for å løse de problemer som var blitt skapt av den tidligere legaten i landet. Han omfordelte da meget av jordeiendommene i landet og grunnla bispedømmet Kurland. Vilhelm av Sabina var også aktiv i landet etter slaget ved Saule og sverdridderordenens inkorporasjon i Den tyske orden da han meglet fred mellom tyskere og dansker. Dette førte til slutt til at fred kunne inngås et møte i danske Stensby.
Kardinal: Vilhelm ble i 1242 valgt til kardinalbiskop av Sabina, en region som ligger ca. 50 kilometer nord for Roma i Italia. Tidligere hadde han hatt en lavere rang som kardinal.
Han er kjent i Norge for at han holdt et kirkemøte i Bergen i forbindelse med Håkon IV Håkonssons kroning i 1247.
I november 1247 kom Vilhelm av Sabina til Linköping fra Norge, og i desember var han i Skänninge, og med største sannsynlighet hos de dominikanere der som den katolske kirke så sterkt satset på. Han virker å noen gang i slutten av desember 1247 eller i januar måned 1248 ha reist nodover, for ifølge bevarte  dokumente besøkte han straks deretter Riseberga kloster i Närke.
I februar 1248 var han tilbake i Östergötland og Skänninge, og ble i byen ytterligere en måned helt frem til begynnelsen av mars. Kardinalen var med på Skänninge møte, forlot så Skänninge og søkte seg til konung Erik den lespe og halte som befant seg på Visingsö. Der skrev kardinalen et avlatsbrev den 6. mars 1248 for Nydala kloster i Småland. I mai og juni månad var han fortsatt i Linköpings stift, for i Visby som tilhørte stiftet stadfestet han offergaver til nonnene i Solberga kloster i Visby og gav tillatelse for det finske presteskapet å testamentere bort hva de personlig eide.
Den 27. juli 1249 var han enda lenger sørpå. I Lund, som da var dansk, skrev han et åpent brev på 40 dagers avlat for dem som med gaver understøttet brødrene i Spetelövs kloster i samme by.

I skjønnlitteraturen

Vilhelm av Sabina opptrer også i Jan Guillous skjønnlitterære bok Arven etter Arn.
Fermi Linux

Fermi Linux er et generisk navn på Linux-distribusjoner som er laget og utviklet ved Fermi National Accelerator Laboratory. Distribusjonene har hatt mange navn:  Fermi Linux, Fermi Linux LTS, LTS, Fermi Linux STS, STS, Scientific Linux Fermi, SLF. Disse betegnelsene brukes ofte om en spesifikk versjon av Linux.
For øyeblikket er Scientific Linux Fermi den eneste offisielle versjonen, og er basert på Scientific Linux.
Første versjon ble lansert 31. august 1998. Den nåværende versjon er 5.11 fra 8. desember 2014.
Sylindertrykkpresse

En sylindertrykkpresse er en betegnelse for høytrykkmetoder som bruker en sylinder enten direkte for trykkbildet eller som mottrykk.
De første trykkpressene var såkalte håndtrykkpresser lagd av tre, og fra begynnelsen av 1800-tallet begynte man å produsere dem i støpejern. Disse første trykkpressene var manuelle flattrykkpresser. «Trykkbildet», det som skulle trykkes, ligger flatt, og trykksverte måtte påføres for hånd og trykkebevegelsen gjøres på nytt for hvert nytt ark som skulle trykkes. I 1812 oppfant Friedrich König hurtigpressen, der han tok i bruk sylindertrykk, som var et helt nytt prinsipp. I disse sylindertrykkpressene påføres trykkfarge og trykkebevegelsen gjøres ved hver omdreining av sylinderen. Også i sylindertrykkpressene ligger trykkbildet flatt. De første hurtigpressene hadde også manuell papirpålegging. Siden hurtigpressene trykte vesentlig fortere enn de manuelle, krevde at noen hadde som sin jobb å mate dem med papir. Slik fikk kvinner for første gang innpass i trykkeriene, som «påleggersker» eller maskinpiker.
Jekselen

Jekselen er med 1 405 moh det høyeste fjellet på en liten rygg 7 nautiske mil øst-sørøst for Schumacherfjellet på Ahlmannryggen i Dronning Maud Land i Antarktis. Det ble kartlagt av norske kartografer etter landmålinger og flyfoto tatt av Maudheimekspedisjonen (1949–52) og fra flyfoto tatt av den norske ekspedisjonen (1958–59).

Kilder

(engelsk)  Denne artikkelen inneholder stoff som er offentlig eiendom fra United States Geological Survey-artikkelen  «Jekselen» (innhold fra Geographic Names Information System).
Vejen kraftvarmeverk

Vejen kraftvarmeverk er et varmekraftverk utenfor Vejen i Vejen kommune i østlig-sentrale Jylland i Danmark. Dette anlegget er et såkalt kraftvarmeverk som utnytter 83 % av energien i brenselet, ved at spillvarmen utnyttes til levering av fjernvarme. Operatør er DONG Energy.
Anlegget ble ferdigbygd i 1992 og har et kombinert brenselsystem da kjelen, levert av Ansaldo Vølund AS, kan fyres med avfall, treflis, halm eller pulverisert kull. Ved konstruksjon ble det antatt at anlegget ville bruke 1 200 tonn treflis per år som supplement til avfallsforbrenningen, men i praksis fyres det kun med treflis ved oppstart og stans da forbrenningstemperaturen blir for lav til fullstendig forbrenning av avfall. Kraftvarmeverket kan produsere 2,5 MW elektrisitet og 9 MW fjernvarme. Elektrisiteten genereres ved full last av 15,7 tonn damp i timen ved 50 bar og 425 °C i en AEG Kanis-turbin.
Årsproduksjonen er 16 GWh strøm og 1206 TJ varme. Fjernvarmen leveres via Vejen Varmeværk.
Franciszek Kleeberg

Bakgrunn

General Franciszek Kleeberg ble født i Tarnopol som da var del av Østerrike-Ungarn. Han hadde tyske og svenske forfedre på farssiden. Faren hadde som offiser for østerrikske dragoner tatt del i det polske opprør av 1863/64. Etter opprøret var brutt sammen reiste han hjem, og ifølge familielegenden sa han: Nå vil landet, Polen, trenge gode soldater. 'Franek' skal bli soldat.

Militær

Etter uteksaminering fra den militære yrkesskole i Hranice (Mährisch Weißkirchen) i Mähren fortsatte Kleeberg studier ved militærakademiet i Mödling i Niederösterreich. Som løytnant i artilleriet tjenestegjorde han i hovedstaden Wien, der han fullførte studier ved Generalstabsakademiet (k.u.k. Kriegsschule).

Første verdenskrig og mellomkrigstiden

Han tok del i første verdenskrig, først i den østerriksk-ungarske hær, og etter mai 1915 som offiser i Den polske legion. Han kommanderte et regiment i den polsk-sovjetiske krig fra 1919 til 1921. I 1925 tok han studier ved en fransk militærskole i Paris og ble kommandant for Den øverste militærskole i Warszawa. Etter Jozef Pilsudskis statskupp ble han dimittert fra denne stilling i 1927 og sendt for å kommandere en infanteridivisjon i Grodno.

Annen verdenskrig

Ved utbruddet av annen verdenskrig kommanderte han IX. armégruppe i Brzesc i det bakre operasjonsområde. Men situasjonen endret seg raskt på grunn av de massive luftangrep og den raske fremrykning av invaderende pansrede og mekaniserte styrker. Den 11. september 1939 ble hans korps omdannet til Samodzielna Grupa Operacyjna «Polesie» -  Den selvstendige cooperasjopnsgruppe «Polesie»), men den hadde ikke nok tung utrustning. Den 14. september kom den allerede til direkte kamp mot de avanserende tyske styrker. General Kleeberg klarte å organisere et forsvar ved å retirere under ild fra tyske styrker. Men snart ble hans styrker også angrepet av sovjetiske invaderende enheter. Han klarte også å samle sammen restene av andre polske enheter som var blitt slått, øst for elven Wisla og trakk seg sørøstover til Narew. Med disse enheter prøvde han å bryte gjennom mot det beleirede Warszawa. Da han ble kjent med at Warszawa hadde kapitulert, gravde han styrken sin ned. Så fulgte  slaget ved Kock. Den 5. oktober bestemte general Kleeberg seg for å kapitulere ettersom hans styrker ikke lenger hadde ammunisjon eller mat.

Død

General Kleeberg ble fengslet i Oflag IV-B Königstein, der han mistet synet og dessuten evnen til å gå. Han døde i leirlasarettet og ble begravet i Dresden. 
I 1969 ble hans levninger ekshumert, bragt til Polen og begravet i Kock blant Operasjonsgruppen Polesies falne soldater.
Pimelopus

Utseende

Middelsstore, blankt svarte hornbiller. Hannen har et krumt horn på hodet og en uthuling foran på pronotum.

Utbredelse

Slekten er utbredt i Australia og Sørøst-Asia.
Det Krigsvidenskabelige Selskab

Det Krigsvidenskabelige Selskab er en dansk forening opprettet i 1871 med formål å fremme militær vitenskapelighet gjennom foredragsaktivitet, utarbeidelse av avhandlinger og gjennom diskusjoner.
Initiativtager til foreningen var den senere generalløytnant og krigsminister J.J. Bahnson. Andre medstiftere var den senere generalmajor Henrich Haxthausen, senere viseadmiral, krigs- og marineminister N.F. Ravn og senere generalmajor og landstingsmann E.C.L. Koefoed. I begynnelsen var foreningen kun åpen for offiserer i Forsvaret, men opptager nå også andre personer med kjennskap til og interesse for sikkerhetspolitikk. Foreningen utgir Militært Tidsskrift.
Chalazion

Chalazion er en cyste i øyelokket forårsaket av en betent eller blokkert fettkjertel. Til forskjell fra en sti (eller hordeolum) gjør disse vanligvis ikke vondt eller medfører akutte problem. Som oftest finner man dem på innsiden av øyelokket, mens en sti normalt befinner seg på kanten.
Beta Serpentis

Beta Serpentis (β Ser, β Serpentis) er et stjernesystem i stjernebildet Slangen, beliggende i hodet av stjernebildet (Serpens Caput). Den var et medlem av den ur-arabiske asterismen al-Nasaq al-Sha'āmī, «den nordlige linjen» av al-Nasaqān «de to linjer», sanmmen med β Her (Kornephoros), γ Her (Hejian, Ho Keen) og γ Ser (Zheng, Ching).
TLC (band)

Historikk

I 1991 dannet Watkins og Thomas en gruppe kalt 2nd Nature med Chrystal Jones. Jones forlot bandet ikke lenge etter og TLC ble opprettet i stedet. I 1995 og 1996 oppnådde de en del suksess med albumet CrazySexyCool og sangene «Waterfalls» og «Digging on You».
Tidlig i 2002 rett før utgivelsen av bandets fjerde album omkom Lisa i en bilulykke på Honduras. Albumet 3D inneholder innspillinger hvor alle tre er med.
I 2005 var Tionne og Rozanda med i en Reality-TV-serie kalt R U the girl, hvor premien var å få spille inn én sang og få opptre en gang med de gjenværende medlemmene av bandet. I årene etter Lisa Lopes døde ga Tionne og Rozanda ut materiale på hver sin kant og samarbeidet innimellom, før de i 2009 offentliggjorde at de skulle spille inn nye sanger sammen.
Billboard magasin har kåret TLC til en av tidenes beste musikalske trioer. Tilsammen har gruppen hatt fire #1 hits, inkludert «Creep», «Waterfalls», «No Scrubs» og «Unpretty». Og de har vunnet fire Grammy Awards.
Embetsed

En embetsed er et løfte som avlegges ved tiltredelse til et embete. Avgivelse av embetsed er et typisk krav som stilles til statssjefer og høyere embetsmenn før de tiltrer sitt embete. Eden kan være symbolsk, men det kan også være forbundet med straff eller andre sanksjoner å bryte den.

Kongen/Regenten

Grunnloven fastslår at Kongen skal gi følgende ed overfor Stortinget når han tiltrer: «Jeg lover og sværger, at ville regjere Kongeriget Norge i Overensstemmelse med dets Konstitution og Love; saasandt hjælpe mig Gud den Almægtige og Alvidende!». Er Stortinget ikke samlet skal eden avgis skriftlig overfor statsrådet, og gjentas når Stortinget samles.
Dersom statsrådet styres av en regent skal regenten, før han tiltrer ledelsen av statsrådet, avgi følgende ed: «Jeg lover og sværger at ville forestaa Regjeringen i Overensstemmelse med Konstitutionen og Lovene, saa sandt hjælpe mig Gud den Almægtige og Alvidende!». Regenten avgir, i motsetning til monarken, eden skriftlig for Stortinget.

Embetsmenn

Embetsmenn skal avgi ed, eller forsikre hvis de er fritatt for ed, på at de vil være lydige og tro mot Kongen og Grunnloven.

Dommere

Fagdommere er embetsmenn, og skal følgelig avgi embetsed som andre embetsmenn nevnt over. Dommere skal i tillegg avgi en særskilt dommerforsikring. Forsikringen er fastsatt av Kongen både på bokmål og nynorsk. Bokmålsformen lyder slik: "Jeg forsikrer at jeg samvittighetsfullt vil opfylle mine plikter som dommer – at jeg vil handle og dømme således som jeg efter loven og for min samvittighet kan forsvare, og hverken av hat eller vennskap, hverken for gunst eller gave eller av annen årsak vike fra rett og rettferdighet."
Lekdommere og rettsvitner skal avgi egen forsikring. En lekdommer skal avgi forsikring om at han "saavel i denne sak som i alle fremtidige saker vil gi vel agt paa alt, som forhandles i retten, og at han vil dømme saaledes, som han vet sandest og rettest at være efter loven og sakens bevisligheter". Rettsvitner avgir forsikring på at de samvittighetsfullt vil oppfylle de plikter de er pålagt.
Prosopocoilus (Hoplitocranum) estellae

Utseende

En middelsstor (hannene 20-40 millimeter) hjortebille, hannen er gulbrun, mørkere langs midten. Hannens kjever er moderat forstørrede, knivformede, sagtakkede på innersiden. Hodet, beina og den midtre delen av promnotum er mørkt rødlige, dekkvingene har en kileformet, svart midtflekk. Hodet er firkantet, uten påfallende groper, knøler eller tenner, pannen er bredt U-formet innbuktet, hodet er litt utvidet bak fasettøynene. Antennene har en tre-leddet vifte. Pronotum er betydelig bredere enn langt, rundet.  Hunnen er  mindre enn hannen, mangler de førstørrede kjevene, hodet er rundet, dekkvingenes mørke midtflekk er bredere og mer jevnbred.

Levevis

Larvene utvikler seg i råtne trestammer. Utviklingen tar trolig ett år. De voksne billene drikker gjerne sevje fra trær.

Utbredelse

Arten er utbredt i Kamerun.
Anticheiroides

Utseende

Middelsstore (15-22 millimeter), ovale, grønne skarabider, gjerne med gulaktige tegninger. Scutellum er nokså stort og trekantet.

Levevis

Larvene lever i råtten ved.

Utbredelse

Slekten er utbredt i Sør-Amerika, fra Colombia i nord til Bolivia i sør.
Battle River kullkraftverk

Battle River kullkraftverk er et kullkraftverk i provinsen Alberta i Canada. Det har en installert produksjonskapasitet på 795 MW fordelt på 3 kokere/turbiner. Anlegget ble utbygd i 1956–1981. Brenselstypen er kull.